<classify> MBUNGE wa Sumbawanga Mjini, Aeish Hilaly amesema kuna udanganyifu mkubwa katika sekta ya elimu na kusababisha shule zilizopo katika vijiji vilivyopo katika manispaa yake kutokuwa na walimu wa kike.Alisema kutokana na udanganyifu huo wa ndoa, walimu waliokuwa wakifundisha shule zilizopo vijijini katika Manispaa ya Sumbawanga sasa wamehamishiwa na kufundisha shule zilizopo maeneo ya mjini Sumbawanga.Manispaa ya Sumbawanga bado ina maeneo ya vijiji sasa shule zote hazina walimu wa kike, hivyo kusababisha kadhia kubwa kwa wanafunzi wa kike ambapo wakiwa na shida wanaona aibu kuwaeleza walimu wa kiume.Kutokuwapo kwa walimu wa kike katika shule hizo za vijijini kumesababisha wanafunzi kupata ujauzito na kuacha shule. Naziomba mamlaka husika zilitazame hili kwa jicho la tatu ili walimu wote waliodanganya kuolewa na kuhamishiwa na kufundisha katika shule zilizopo katika maeneo ya mjini Sumbawanga warudishwe kufundisha vijijini, alisisitiza mbunge huyo wa Sumbawanga Mjini mkoani Rukwa.Aliongeza kuwa hata zahanati zote za umma zilizopo katika maeneo ya vijijini katika Manispaa ya Sumbawanga hazina wauguzi wa kike na kusababisha wajawazito kusita kujifungulia kwenye vituo hivyo vinavyotoa huduma ya afya na kuhudumiwa na wahudumu wa kiume ambao wana umri mdogo kuliko wao.Mwanasiasa huyo alibainisha hayo wakati alipokuwa akichangia katika kikao cha Baraza la Madiwani wa Manispaa ya Sumbawanga kilichofanyika juzi Ijumaa.Ofisa wa Tawala za Mikoa na Serikali za Mitaa, Albinus Mugonya amesisitiza kuwa ni muhimu walimu wa kike kuachwa kufundisha katika shule zilizopo vijijini ili kuwajenga wanafunzi wa kike katika makuzi mazuri.Akitolea mfano, Mugonya alisema hali si nzuri sana katika Wilaya ya Nkasi ambako kwa mwezi mmoja wanafunzi 27 walikatiza masomo yao baada ya kubainika kuwa wajawazito.Wanafunzi hao walipata ujauzito wakati wakiwa likizo katika kipindi cha Juni hadi Julai mwaka huu, alisisitiza.Akifunga kikao hicho, Meya wa Manispaa ya Sumbawanga, Justine Malisawa alikiri kumekuwepo na udanganyifu mkubwa katika sekta ya elimu ambako walimu wa kike wamekuwa wakitoa taarifa za uongo kuwa wameolewa hivyo wanahamishiwa kufundisha mijini wakiwafuata wenza wao.Pia walimu wamekuwa wakitoa taarifa za uongo za ugonjwa ili wahamishiwe kufundisha mjini. Nawaasa watumishi wa Manispaa ya Sumbawanga kuwa waadilifu kwa kuzingatia Mkataba wa Utumishi wa kufanya kazi popote, alisisitiza Meya Malisawa.  <topic>: kitaifa 